Πληροφορίες: Δημήτρης Λογαράς

**Αθήνα:** 11.02.2025

**Αρ. Πρωτ.:** 170

ΠΡΟΣ: κ. Λ. Κυρίζογλου, Πρόεδρο Κεντρικής Ένωσης Δήμων Ελλάδας (ΚΕΔΕ)

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. ζητά τη συνδρομή της ΚΕΔΕ για την επιτυχή υλοποίηση του *Ειδικού Προγράμματος Απασχόλησης της ΔΥΠΑ για την πρόσληψη 1.000 ανέργων Ατόμων με Αναπηρία σε ΟΤΑ Α΄ Βαθμού***»**

***Αξιότιμε κύριε Πρόεδρε,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) -η οποία όπως άλλωστε γνωρίζετε αποτελεί την τριτοβάθμια κοινωνική και συνδικαλιστή οργάνωση εκπροσώπησης των ατόμων με αναπηρία, των ατόμων με χρόνιες και σπάνιες παθήσεις και των οικογενειών τους στη χώρα, κοινωνικό εταίρο της ελληνικής Πολιτείας σε ζητήματα αναπηρίας και ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), το οποίο εκπροσωπεί πάνω από 100 εκατομμύρια ευρωπαίους με αναπηρία στα θεσμικά όργανα της Ευρωπαϊκής Ένωσης- ζητά με το παρόν να συμβάλετε στην επιτυχία του *«Ειδικού Προγράμματος Απασχόλησης της ΔΥΠΑ για την πρόσληψη 1.000 ανέργων Ατόμων με Αναπηρία σε ΟΤΑ Α’ Βαθμού»*, ενημερώνοντας τους Δήμους της χώρας.

Παρά το γεγονός ότι το δικαίωμα των ατόμων με αναπηρία ή/και χρόνιες παθήσεις στην απασχόληση προστατεύεται τόσο από το Σύνταγμα της χώρας (άρθρο 21, παρ. 6) όσο και από τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες (άρθρο 27), την οποία η χώρα μας κύρωσε με τον ν.4074/2012, τα διαθέσιμα στοιχεία καταδεικνύουν ότι το πεδίο της εργασίας είναι απροσπέλαστο για την πλειοψηφία των ατόμων με αναπηρία ή/και χρόνιες παθήσεις. Πιο συγκεκριμένα, σύμφωνα με το 14Ο Δελτίο του Παρατηρητήριου Θεμάτων Αναπηρίας της Ε.Σ.Α.μεΑ.[[1]](#footnote-1), το ποσοστό των ατόμων με αναπηρία 20-64 ετών που μετέχουν στον ενεργό πληθυσμό (εργατικό δυναμικό) ανέρχεται στο ιδιαίτερα χαμηλό ποσοστό του 23,7%. Το ποσοστό δε των απασχολούμενων ατόμων με σοβαρή αναπηρία 20-64 ετών ανέρχεται στο 18,4% (41. 909 άτομα), με το χάσμα απασχόλησης των ατόμων με αναπηρία σε σύγκριση με τον πληθυσμό χωρίς αναπηρία να υπολογίζεται στις 50 μονάδες.

Θέση του αναπηρικού κινήματος της χώρας είναι πως οι ΟΤΑ α’ βαθμού μπορούν να συμβάλλουν καταλυτικά στην ενίσχυση της απασχόλησης των ατόμων με αναπηρία ή/και χρόνιες παθήσεις μέσω της άρσης των εμποδίων στο δομημένο και ψηφιακό περιβάλλον, της βελτίωσης της προσβασιμότητας των μεταφορών, της παροχής υπηρεσιών που προάγουν την ανεξάρτητη διαβίωση και συμπερίληψή τους στην κοινότητα, της παροχής εύλογων προσαρμογών, καθώς και μέσω της αξιοποίησης των δυνατοτήτων που τους παρέχουν τα επιδοτούμενα προγράμματα απασχόλησης που χρηματοδοτούνται από εθνικούς ή/και κοινοτικούς πόρους.

Ένα τέτοιο πρόγραμμα είναι και το «*Ειδικό Πρόγραμμα Απασχόλησης για την πρόσληψη 1.000 ανέργων Ατόμων με Αναπηρία σε Οργανισμούς Τοπικής Αυτοδιοίκησης Α΄ βαθμού»* που υλοποιείται από τη Δημόσια Υπηρεσία Απασχόλησης (ΔΥΠΑ)***.*** Σκοπός του Προγράμματος είναι η επίτευξη της ενεργής συμμετοχής των ατόμων με αναπηρία στην κοινωνική, οικονομική και πολιτική ζωή της χώρας μέσω της ένταξη/επανένταξή τους στην αγορά εργασίας. Αντικείμενο του Προγράμματος είναι η δημιουργία 1.000 νέων θέσεων εργασίας, πλήρους ή μερικής απασχόλησης, με την πρόσληψη ανέργων με αναπηρία. Ωφελούμενοι του Προγράμματος είναι εγγεγραμμένοι/ες στο μητρώο της ΔΥΠΑ που κατά την ημερομηνία υπόδειξής τους ανήκουν στην κατηγορία των ατόμων με αναπηρία. Δικαιούχοι είναι όλοι οι ΟΤΑ α΄ βαθμού. Το Πρόγραμμα είναι διάρκειας έως 18 μηνών και επιχορηγεί το 75% μισθού και εισφορών, με ανώτατο ποσό επιχορήγησης τις 13.500 ευρώ ανά άτομο με αναπηρία (το υπόλοιπο καλυπτόμενο από τον εκάστοτε Δήμο). Η υποβολή των αιτήσεων ξεκίνησε στις 3 Δεκεμβρίου 2024. Περισσότερες πληροφορίες για το πρόγραμμα είναι διαθέσιμες στην ιστοσελίδα της ΔΥΠΑ[[2]](#footnote-2).

***Κύριε Πρόεδρε,***

Δεδομένου ότι η ανταπόκριση των ΟΤΑ α’ βαθμού στη δημόσια πρόσκληση της ΔΥΠΑ είναι μέχρι σήμερα χαμηλή, παρακαλούμε όπως προβείτε στην ενημέρωσή τους για το Πρόγραμμα προκειμένου να αυξηθεί η συμμετοχή τους σε αυτό, Η επιτυχής υλοποίηση του Προγράμματος, η οποία εξαρτάται αποκλειστικά και μόνο από την ανταπόκριση των Δήμων, θα αποτελέσει έμπρακτη απόδειξη ότι το ζήτημα της εργασιακής ένταξης των ατόμων με αναπηρία ή/και χρόνιες παθήσεις αποτελεί προτεραιότητα για τους ΟΤΑ α΄ βαθμού, και πως οι δημότες με αναπηρία, οι δημότες με χρόνιες και σπάνιες παθήσεις και οι οικογένειές τους μπορούν να βασίζονται σε αυτούς για τη βελτίωση της ποιότητας ζωής τους.

Ελπίζοντας στη θετική ανταπόκρισή σας.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* κ. Σ. Πρωτοψάλτη, Διοικητή Δημόσιας Υπηρεσίας Απασχόλησης (ΔΥΠΑ)
* Οργανώσεις- Μέλη Ε.Σ.Α.μεΑ. και Οργανώσεις – Μέλη αυτών

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |

1. Διαθέσιμο στο: <https://paratiritirioanapirias.gr/el/results/publications/93/14o-deltio-toy-parathrhthrioy-ths-esmea-stoixeia-sok-gia-thn-apasxolhsh-twn-atomwn-me-anaphria-ektos-ergatikoy-dynamikoy-h-syntriptikh-pleionothta> [↑](#footnote-ref-1)
2. Βλ. <https://www.dypa.gov.gr/active-employment-policies/eidiko-proghramma-apaskholisis-ghia-tin-proslipsi-1000-anerghon-atomon-me-anapiria-amea-se-orghanismous-topikis-autodiikisis-a-vathmou> [↑](#footnote-ref-2)